Tai cu cuţitul fumul de ţigară de pe holurile de la Spitalul Judeţean Craiova. Fumează rudele pacienţilor, fumează bolnavii, fumează şi asistentele. Cu toţii ignoră afişele care interzic acest periculos viciu. Îşi aprind ţigările pe unde poftesc, pentru că ştiu că angajaţii firmei de pază nu au cum să-i pedepsească. Bodiguarzii n-au altă soluţie decât să anunţe poliţia. Iar oamenii legii n-au dat, până acum, nicio amendă.

Asistentele, pacienţii şi rudele acestora venite în vizită fumează nestingheriţi pe holurile Spitalului Judeţean din Craiova.

-Aici este secţia Pediatrie. Sunteţi cu copiii bolnavi. Fumaţi aici?

-Da' lasă-ne, nu e nevoie să ne filmezi, că îţi iau telefonul din mână!

-Sunteţi cu copilul internată în spital?

-Da.

-Și de ce fumaţi aici?

-Păi dacă n-am fumat şi eu deloc, ce să fac? Unde… cobor şi las fata să mă duc să fumez?

*

-Auzi doamnă, nu fumez eu. Ete bolnavul ăsta nu poate să se lase, e operat şi dacă nu tuşeşte, mi-e frică că plesneşte operaţia.

-Păi, şi i-o aprindeţi dumneavoastră?

-Păi, nu poate să stea în curent.

Nici paznicii şi nici administraţia spitalului nu îi pot sancţiona pe cei care fumează în spital.

„Păi, ne ducem, le sting, şi când coborâm le aprind iar”, spune un paznic.

„Sunt prinşi că fumează, însă aici paza trebuie să aibă grijă şi să identifice persoanele care încalcă legea în spaţiile publice şi să însoţească pacientul până ce acesta părăseşte spitalul. Nu putem da sancţiuni pacientului, nu putem amenda pacientul”, spune Cristina Geormăneanu, purtător de cuvânt Spitalul Judeţean de Urgenţă Craiova.

„De când a apărut legea în vigoare, adică din 2016, DSP nu a primit nicio sesizare în acest sens”, spune Narcisa Dinică, purtător de cuvânt DSP Dolj.

Legea spune că trebuie anunţată poliţia dacă oamenii sunt prinşi că fumează în spital. Numai că sesizările întârzie, la fel şi amenzile.

„Poliţiştii craioveni nu au primit nicio sesizare din partea reprezentanţilor spitalelor craiovene”, spune Cătălin Dochia, purtător de cuvânt IPJ Dolj.

Amenzile pentru cei care fumează în spaţiile publice pleacă de la 100 de lei şi până la 500 de lei.